钦定古今图书集成/方舆汇编/职方典/第1125卷 > 《和伏武昌登孙权故城》南齐·谢朓
## 钦定古今图书集成/方舆汇编/职方典/第1125卷 > 《和伏武昌登孙权故城》南齐·谢朓

炎灵遗剑玺，当涂骇龙战。圣期缺中壤，霸功兴宇县。
鹊起登吴山，风翔凌楚甸。衿带穷岩险，帷㡩尽谋选。

文物共葳蕤，声明且葱蒨。三光厌分景，书轨欲同荐。
参差代祀忽，寂寞市朝变。舞馆识馀基，歌梁想遗啭。
故林衰木平，荒池秋草遍。雄图怅若兹，茂宰深遐眷。
幽客滞江皋，从赏乖缨弁。清卮阻献酬，良书限闻见。
幸藉芳音多，乘风采馀绚。于役倘有期，鄂渚同游衍。